**SELETUSKIRI**

**Jõelähtme Vallavolikogu määruse „Sotsiaalhoolekandelise abi andmise kord Jõelähtme vallas“ juurde**

1. **Sissejuhatus ja eelnõu eesmärk**

Käesoleva eelnõu ja seletuskirja koostas sotsiaalnõunik Kristiina Välba (telefon 605 4860,

e-mail kristiina.valba@joelahtme.ee).

“Kohaliku omavalitsuse korralduse seadus” paragrahv 22 lõike 1 punkt 5 sätestab, et valla või linna eelarvest finantseeritavate teenuste osutamise korra kehtestab volikogu.

Sotsiaalhoolekande seaduse (edaspidi SHS) paragrahv 14 kohaselt kehtestab kohalik omavalitsus sotsiaalhoolekandelise abi korra, mis sisaldab seaduses märgitud sotsiaalteenuste kirjeldust, rahastamist ja taotlemise tingimusi ja korda. Paragrahv 16 lõige 1 lubab osutatavate teenuste eest isikult tasu võtta.

1. **Ülevaade määrusest**

Sotsiaalhoolekande seadus kohustab kohalikke omavalitsusi pakkuma oma elanikele seaduses määratud sotsiaalteenuseid.

Paragrahv 1 sätestab määruse kohaldamise ning reguleerimisala ehk tegemist on isiku ja perekonna toimetuleku soodustamiseks vallavalitsuse poolt korraldatavate sotsiaalteenustega ning nende taotlemisega seotud tingimustega.

Paragrahvis 2 on määratletud abi saajad. Sotsiaalhoolekandelist abi peab osutama kõigile, kes seda vajavad, olenemata isiku rahvastikuregistrikandest ja tegelikust elukohast. Kui isik on pärit mujalt omavalitsusest, kuid vajab abi Jõelähtme vallas asudes, siis kooskõlastatult isiku registrijärgse elukohaga, peab vallavalitsus seda pakkuma. Kohalikul omavalitsusel on kohustus inimese abivajadust hinnata ning selle põhjal välja selgituada ning pakkuda parimat asjakohast abi. Sotsiaalhoolekandelise abi osutamiseks on tarvis abivajaja nõusolekut.

Paragrahv 3 lõikes 1 on loetletud 13 sotsiaalhoolekande seadusest tulenevat teenust, mida vallavalitsus on kohustatud korraldama ning nende teenuste kirjeldused – koduteenus, väljaspool kodu osutatav üldhooldusteenus, tugiisikuteenus, täisealise isiku hooldus, isikliku abistaja teenus, varjupaigateenus, turvakoduteenus, sotsiaaltransporditeenus, eluruumi tagamise teenus, võlanõustamisteenus, raske ja sügava puudega lapse lapsehoiuteenus, asendushooldusteenus, järelhooldusteenus.

Lõike 1 punkti 11 lapsehoiuteenus on käesoleva määruse alusel mõeldud lapsehoiuteenust raske ja sügava puudega lastele. SHS reguleerib lapsehoiuteenuse eesmärki, nõudeid teenusele ja selle osutajale ning KOVi kohustusi, milleks on korraldamine ning rahastamine. Raske ja sügava puudega laste lapsehoidu rahastab riik, teiste laste lapsehoiuteenuse rahastus toimub vallavalituse kaudu ning seda poolt reguleerib koolieelse lasteasutuse seadus. Käesolevast korrast on välja jäetud nende laste lapsehoiuteenuse toetamise alused, kes ei oma puuet ning seda teenust reguleerib kord, mis on loomisel. Lõikes 2 on loetletud muud vabatahtlikud sotsiaalteenused, mida vallavalitsus vajadusest lähtuvalt võib korraldada – erialaspetsialisti nõustamisteenus, perenõustamis- ja perelepitusteenus, kriisiabi, mille hulka kuulub ka laste leinalaagris osalemine, tugirühmad ja tugiprogrammid, rehabilitatsiooniteenus, sõltuvusravi, viipekeeleteenus, häirenuputeenus, toiduabi, integreeritud hoolekandeteenused ning muud toetavad teenused raske ja sügava puudega lastele ja puudega laste peredele.

Paragrahv 4 sätestab taotluse menetlemise – taotleja andmete ja lisadokumentide küsimise, asjakohase abi väljaselgitamise ja selle pakkumise ning otsuse keeldumise, lõpetamise ning peatamise korraldamise. Vajadusel külastavad ametnikud abivajavat isikut ning abivajaduse hindamisel võetakse arvesse kõik asjaolud kujundamaks terviklikku ülevaadet inimese toimetulekust. Lisaks on antud paragrahvis ära toodud vallavalitsuse õigus teha taotleja kohta erinevate andmete saamiseks päringuid nii riikliku sotsiaalteenuste ja –toetuste andmeregistrisse (STAR) kui ka muudesse infosüsteemidesse. Samuti on määratletud taotluse menetlemise aeg ning taotleja otsusest teavitamise aeg.

Paragrahv 5 sätestab abi korraldamise üldised tingimused – isikule võib sotsiaalteenuseid osutada nii vallavalitsus, vallavalitsuse hallatav asutus, MTÜ, sihtasutus jms. Sotsiaalteenuse korraldamine on omavalitsuse kohustus, isegi kui info jõuab vallavalitsuseni naabritelt, perearstilt või mujalt. Teenuse osutamise aluseks on haldusleping või haldusakt, milles sätestatakse kõik teenuse osutamisega seotud asjaolud.

Lisaks on antud paragrahvis välja toodud üldhooldusteenuse rahastamise korraldamise alused ning eluruumi tagamise teenuse pikendamise asjaolud.

Paragrahv 6 sätestab sotsiaalteenuse eest tasumise. Sotsiaalhoolekande seaduse alusel võib isikult võtta temale osutatud teenuse eest tasu mis oleneb küll teenuse mahust ja maksumusest kuid samuti isiku majanduslikust olukorrast. Kui teenuse saaja või tema suhtes ülalpidamist andma kohustatud isikud ei suuda teenuse eest täies mahus maksta, ilma et see kahjustaks nende tavapärast ülalpidamist, teeb vallavalitsus selgeks isiku(te) maksevõime ning summa, mida isik(ud) maksta ei saa, makstakse vallavalitsuse poolt. Kui isikul või tema ülalpidamiskohustuslastel puudub võime teenuse eest maksta, siis temalt tasu ei võeta. Üldhooldusteenusel viibiv isik tasub teenuse eest omaosalust ning määruse järgi võib isiklikuks kasutamiseks jääda isikule kuni 15% igakuisest sissetulekust, mis selgub hindamise tulemusena. Viivitamatu abivajaduse korral võib vallavalitsus teha vajalikud kulutused abivajaja majanduslikust olukorrast sõltumata, nõudes vajadusel hiljem abivajajalt või tema ülalpidamiskohustuslastelt tehtud kulude hüvitamist. Samuti on vallavalitsusel õigus isikult osaliselt või täielikult tagasi nõuda teenuse osutamisega alusetult tehtud kulutused. Teenuste eest võetava tasu piirmäärad ja taotlemiseks vajalikud lisadokumentide vormid kehtestab vallavalitsus.

Paragrahv 7 reguleerib abi korraldamise üle arvestus pidamise, järelevalve ning vaiete lahendamise.

Paragrahvis 8 sätestatakse teenuse andmise peatamine või lõpetamine, mis lähtub isiku taotlusest ning sotsiaalseadustiku üldosa seaduse vastavatest punktidest.

Paragrahvis 9 tunnistatakse kehtetuks Jõelähtme Vallavolikogu varasem sellekohane määrus ning kinnitatakse sotsiaalhoolekandelise abi taotluse vorm.

**III Eelnõu mõju valla eelarvele**

Kohustuslikud sotsiaalteenuste osas võib suurimaks kuluallikaks pidada väljaspool kodu osutatavat üldhooldusteenust ehk tegemist on eelkõige eakate hoolekandeasutuste kohatasude osalise tasumisega. Käesoleval hetkel viibib hooldekoduteenusel 11 Jõelähtme valla inimest, kelle eest KOV tasub osaliselt kohatasu. KOVi kulu ühes kuus on keskmiselt 4500 eurot ning pea kõik teenusepakkujad on teavitanud vallavalitsusest kohatasu tõusust. Riiklikult jaotatakse KOVidele toetusfondi kaudu rahalisi vahendeid raske ja sügava puudega lastele abi ja teenuste osutamiseks ning korraldamiseks, hetkel kasutab vallavalitsus neid vahendeid puuetega lastele transporditeenuse osutamiseks. Samuti on võimalik toetusfondi kaudu saada vahendeid asendushooldusteenuse rahastamiseks.

Vabatahtlike sotsiaalteenuste osas on kõige suurem kulu erinevaid nõustamisteenuseid pakkudes – eelkõige siis erialaspetsialistid nagu kliinilised psühholoogid ning psühhiaatrid, samuti erinevad perelepitus ja –nõustamisteenused ning teraapiad.

Kristiina Välba

sotsiaalnõunik